邀朱推單令周尉賞西鄰野人屋前梅花次單令韻
作者：胡寅
朝代：宋

paragraphs: 西崦一株梅，在野何清麗。
遥知不是雪，香散青林際。
肆筵賓沓來，秉炬僕相遞。
幸蒙五字詩，妙敵一言蔽。
便恐清夜闌，行酒莫濡滯。
莓苔何必掃，月地作瑶砌。
細蕊護檀心，已带輕酸味。
爲語青裙嫗，斤斧煩叱衛。
會有移根人，趁得春風至。
顆顆調君羹，年年映塵世。
來遊者誰子，此興恐難繼。